L 234/6
FI
Euroopan unionin virallinen lehti
22.9.2023
tarkoitettujen yleisesti saatavilla olevien latauskenttien vähimmäiskattavuutta sen alueella koskevat vaatimukset TENT-verkon varrella sijaitsevien tällaisten latauskenttien kokonaisantotehon tason ja näiden latauskenttien välisen enimmäisetäisyyden osalta.
Kyproksen olisi siten voitava esittää komissiolle perusteltu pyyntö saada soveltaa tältä osin alempia vaatimuksia edellyttäen, että tällaiset alemmat vaatimukset eivät estäisi raskaiden sähkökäyttöisten hyötyajoneuvojen liikennöintiä tuossa jäsenvaltiossa.
(26)
Sähköajoneuvojen omistajien odotetaan suurelta osin hyödyntävän omissa tiloissaan tai asuinrakennusten ja muiden rakennusten yhteispysäköintialueilla olevia latauspisteitä.
Putkituksen ja latauspisteiden käyttöönottoa tällaisissa rakennuksissa säännellään Euroopan parlamentin ja neuvoston direktiivillä 2010/31/EU (10), mutta on tärkeää, että jäsenvaltiot ottavat huomioon tällaisen yksityisen infrastruktuurin saatavuuden suunnitellessaan yleisesti saatavilla olevien latauspisteiden käyttöönottoa.
(27)
Raskaiden sähkökäyttöisten hyötyajoneuvojen latausinfrastruktuurin käyttöönotto on yhtä lailla tärkeää yksityisissä paikoissa, joihin yleisöllä ei ole pääsyä, kuten yksityisillä varikoilla ja logistiikkakeskuksissa, jotta varmistetaan yön yli tapahtuva ja määränpäälataus.
Viranomaisten olisi harkittava toimenpiteiden toteuttamista tarkistettujen kansallisten toimintakehystensä laatimisen yhteydessä sen varmistamiseksi, että raskaiden sähkökäyttöisten hyötyajoneuvojen yön yli tapahtuvaa ja määränpäälatausta varten tarjotaan asianmukainen infrastruktuuri.
(28)
Maaliskuun 23 päivänä 2017 annetussa komission tiedonannossa ”Eurooppalaiset yhteentoimivuusperiaatteet – täytäntöönpanostrategia” vahvistettujen periaatteiden mukaisesti mahdollisuus kehittää edistyneitä digitaalisia palveluja, mukaan lukien sopimusperusteiset maksuratkaisut, ja varmistaa käyttäjille läpinäkyvät tiedot digitaalisessa muodossa edellyttää, että otetaan käyttöön digitaalisesti yhteenliitettyjä älylatauspisteitä, jotka tukevat digitaalisesti yhteenliitetyn ja yhteentoimivan infrastruktuurin luomista.
Näiden älylatauspisteiden olisi käsitettävä joukko fyysisiä ominaisuuksia ja teknisiä eritelmiä (laitteistoja ja ohjelmistoja), jotka ovat tarpeen datan lähettämiseksi ja vastaanottamiseksi reaaliaikaisesti ja tiedonkulun mahdollistamiseksi sellaisten markkinatoi­ mijoiden välillä, jotka tarvitsevat tätä dataa voidakseen täysimääräisesti kehittää latauskokemusta, mukaan lukien latauspisteiden ylläpitäjät, liikkumispalvelun tarjoajat, e-verkkovierailualustat, jakeluverkonhaltijat ja viime kädessä loppukäyttäjät.
(29)
Euroopan parlamentin ja neuvoston direktiivissä (EU) 2019/944 (11) määriteltyjen älykkäiden mittausjärjestelmien avulla on mahdollista tuottaa reaaliaikaista dataa, jota tarvitaan sähköverkon vakauden varmistamiseksi ja latauspalvelujen järkevään käyttöön kannustamiseksi.
Tarjoamalla energiamittausta reaaliaikaisesti sekä täsmällistä ja läpinäkyvää tietoa kustannuksista älykkäät mittausjärjestelmät kannustavat yhdessä älylatauspisteiden kanssa lataamaan sähköä aikoina, jolloin sähkön yleinen kysyntä on vähäistä ja energian hinnat ovat alhaisia.
Älykkäiden mittausjärjestelmien käyttö yhdistettynä älylatauspisteisiin voi optimoida latauksen, mistä on hyötyä sekä sähköjärjestelmälle että loppukäyttäjälle.
Jäsenvaltioiden olisi kannustettava älykkäiden mittausjärjestelmien käyttöön sähköajoneuvojen latauksessa yleisesti saatavilla olevilla latausasemilla, jos se on teknisesti toteutettavissa ja taloudellisesti järkevää, ja niiden olisi varmistettava, että nämä järjestelmät ovat direktiivin (EU) 2019/944 20 artiklassa säädettyjen vaatimusten mukaisia.
(30)
Sähkökulkuneuvojen määrän lisääntyminen maantie-, rautatie- ja meriliikenteessä sekä muissa liikennemuodoissa edellyttää lataustoimintojen optimointia ja hallinnointia tavalla, joka ei aiheuta ylikuormitusta ja jossa hyödynnetään täysimääräisesti uusiutuvan sähkön saatavuutta ja edullisia sähkön hintoja järjestelmässä.
Varsinkin älylataus voi helpottaa sähköajoneuvojen pidemmälle menevää integrointia sähköjärjestelmään, koska se mahdollistaa kulutusjouston aggregoinnin välityksellä.
Järjestelmän integrointia voidaan edelleen helpottaa kaksisuuntaisella latauksella (ajoneuvosta verkkoon), kun taas älykkäällä ja kaksisuuntaisella latauksella voidaan vähentää myös kuluttajien latauskustannuksia.
Kaikkien 13 päivän huhtikuuta 2024 jälkeen rakennettujen tai peruskorjattujen latauspisteiden olisi sen vuoksi tuettava älylatausta.
Yhteentoimivuuden varmistamiseksi olisi lisäksi hyväksyttävä tiedonsiirtostandardeja, joilla tuetaan kaksisuuntaista älylatausta.
(10) Euroopan parlamentin ja neuvoston direktiivi 2010/31/EU, annettu 19 päivänä toukokuuta 2010, rakennusten energiatehokkuudesta (EUVL L 153, 18.6.2010, s. 13).
(11) Euroopan parlamentin ja neuvoston direktiivi (EU) 2019/944, annettu 5 päivänä kesäkuuta 2019, sähkön sisämarkkinoita koskevista yhteisistä säännöistä ja direktiivin 2012/27/EU muuttamisesta (EUVL L 158, 14.6.2019, s. 125).